Raad (Landkreis Horborg)

Raad () is en Dörp in de Gemeen Vosshusen in’n Landkreis Horborg. Binnen de Gemeen billt de Oort tohoop mit Mienenbüddel un Ömbüddel en polietsche Oortschop.

 Geografie 

Raad liggt an’n Süüdwestrand von de Horborger Bargen. De höögste Punkt liggt op 111,9 m över NN. In’n Noordoosten liggt dat Naturschuulrebeed Bökenholt in’n Rosengoorn. Raad liggt binnen de Gemeen Vosshusen ganz in’n Süden.

De Naveröörd sünd Langenrehm un Ems in’n Oosten, Mienenbüddel in’n Süden, Wennerstörp un Olendörp in’n Süüdwesten, Appel in’n Westen un Ömbüddel un Eversen in’n Noordwesten.

 Historie 

Raad kummt 1015 as Roth toeerst in de Oorkunnen vör. De Naam kummt von dat Raden von Bööm af, hier an’n Rand von de Horborger Bargen.

In dat 13. Johrhunnert hett de Familie von Wittenborg wohrschienlich en Kapell in Raad stift, de aver in dat 16. Johrhunnert al nich mehr bestünn.

In’n Tweten Weltkrieg is Raad an’n 19. April 1945 von de Briten innahmen worrn.

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Raad in’n Kanton Mesborg höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Hullnst in’n Kanton Töst.

Vör 1859 weer dat Dörp in de Vaagdie Hullnst von dat Amt Mesborg un na 1859 in’t Amt Töst. Von 1885 bet 1932 hett Raad to’n Kreis Horborg tohöört un is denn Deel von’n ne’en, grötteren Kreis Horborg worrn.

Dat Dörp hett bet 1925 to de Gemeen Appel höört. An’n 1. April 1925 sünd de dree Öörd Raad, Ömbüddel un Mienenbüddel as Gemeen Raad egenstännige Gemeen worrn. Mit de Gemeenreform in Neddersassen to’n 1. Juli 1972 is Raad denn Deel von de Gemeen Vosshusen worrn. De dree Öörd billt nu en Oortschop mit egen Oortsvörsteiher binnen de Gemeen Vosshusen.

 Inwahnertall 

Vör 1925 blots de Oord Raad, von 1925 af an mit Ömbüddel un Mienenbüddel.

 Wapen 

Dat Wapen von Raad wiest baven op grönen Grund twee krüüzt sülvern Exen mit brunen Greep un ünnen op sülvern Grund en grönen Ekentelg mit dree Bläder un een Ecker.

De Exen staht för den Naam von’n Oort, de von dat Raden afkummt, de dree Ekenbläder för de dree Öörd, de de Gemeen Raad 1925 billt hebbt.

 Religion 

Raad is evangeelsch-luthersch präägt un höört to dat Kaspel von de Andreas-Kark in Hullnst.

För de Kathoolschen is de St.-Maria-Kark in Buxthu tostännig.

 Oortsvörsteihers 

 opstunns: Hans-Werner Kordländer

 Kultur 
duum|De Steenkist in de Feldmark Raad

En Denkmaal för de Fullenen ut de twee Weltkrieg’ ut Raad steiht in Hullnst.

 Verenen 

De Schützenvereen Raad un Ümgegend is 1928 grünnt worrn.

 Weertschop un Infrastruktur 

Raad hett en egen Freewillige Füürwehr, de an’n 29. Dezember 1937 grünnt worrn is. Vörher harr dat al sied 1903 en Plichtfüürwehr geven. Dat hüdige Füürwehrhuus is 1978 boot un 2000 noch wedder utboot worrn. Bi de Füürwehr doot ok Mienenbüddel un Ömbüddel mit.

Elektrizität hett Raad 1922 kregen un fleten Water is mit dat Waterwark Raad 1934 kamen. 1960 is de Oord denn an dat Nett von’n Wasserbeschaffungsverband Harburg anslaten worrn.

 Verkehr 

Raad liggt an de Bundsstraat 3, de in’n Noorden na Ilsdörp un in Öbergünn an de B 73 ran löppt. In’n Süden löppt de B 3 över Mienenbüddel na Sprötz to un krüüzt dor bi Bookholt de B 75. In’n Noordwesten löppt de Kreisstraat 71 över Ömbüddel na Eversen. Ans gifft dat lüttjere Straten na Olendörp, Appel, Wennerstörp un Ems.

De Opfohrt 44 op de Autobahn 1 driggt den Naam Raad. Liggen deit se aver en Stück na Süden to bi Mienenbüddel.

De nächsten Bahnhööv sünd in Vosshusen an de Nedderelvbahn von Cuxhoben na Horborg un in Sprötz an de Bahnlien Wanne–Eickel-Hamborg, de all beid so bi teihn Kilometer weg sünd.

 Scholen 

De Kinner ut Raad gaht na de Grundschool Ilsdörp. Raad sülvs hett en Kinnergoorn un en Speelkreis.

Bet 1892 sünd de Kinner in Appel na Volksschool gahn. 1892 hett denn in Raad en egen School apenmaakt. De School harr bet 1950 een Klass un denn twee Klassen. Von 1964 af an sünd de Schölers denn na Ilstörp gahn.

 Footnoten 

 Weblenken 

Kategorie:Oort
Kategorie:Landkreis Horborg